### Resume

Som besluttet i Børne- og Familieudvalget i oktober 2020 skal der nu følges op på Landsbyordningen i Vandel. Elevtallet i skoledelen og børnetallet i børnehaven er kritisk lavt, og udvalgets forventning om et stigende elevtal i skolen er ikke indfriet.

Forvaltningen har udarbejdet et notat med evaluering og perspektiver for landsbyordningen, og det indstilles, at sagen med notat og bilag sendes til høring i Skolebestyrelsen mm. inden endelig politisk beslutning.

Sagen er genoptaget efter høring.

### Sagsfremstilling

Landsbyordningen i Vandel har gennem en årrække oplevet faldende elev- og børnetal. Aktuelt er der 27 elever i skoledelen, der dækker 0. - 6. klasse og 9 børn i dagtilbudsdelen.

Landsbyordningen er en del af Firehøjeskolen, der herudover har skoleafdeling i [adresse]. I 2020 havde udvalget stort fokus på særligt skoledelen, da elevtallet var faldende. Det stod klart, at der enten måtte tilføres flere ressourcer, indtil elevtallet måtte vende, eller der måtte gennemføres strukturændringer.

Et flertal af udvalget besluttede, at der frem til dette skoleår skulle ske en ekstraordinær ressourcetilførsel, og at der samtidig skulle igangsættes en proces, der skulle sikre en større søgning til skolen. Det blev videre besluttet, at indsatsen og resultaterne i form af elevfremgang skulle evalueres i efteråret 2022.

Vedlagte notat uddyber de indsatser, der har været sat i værk. Det må samtidig konstateres, at målet om flere elever ikke er opnået. I 2020 var forventningen 41 elever i dette skoleår, men der er aktuelt 27. Det skal bemærkes at elevtallet løbende har flyttet sig på Vandel afdelingen hen over sommeren og ved skolestart. Det er specielt de få ældste lever, forældrene har flyttet til Nørup-afdelingen. Aktuelt er der således kun 27 elever, herunder ingen elever i 5. og 6. klasse. Det vedhæftede notat er skrevet på et tidspunkt med elever på alle klassetrin og et samlet elevtal på 32. Notatet er ikke konsekvensrettet.

Afdelingen i Vandel omlægger aktuelt planlægningen, så de resterende to 4. kl. elever undervises sammen med 3. årgang.

Børnehaven har nu også nået et kritisk lavt børnetal med aktuelt 9 børn. Det har også krævet en ekstraordinær ressourcetilførsel. Forvaltningen finder, at de lave elev- og børnetal afspejler en sårbar landsbyordning, som indebærer faglige kvalitetsudfordringer, og også kan indebære udfordringer i forhold til trivsel og venskaber med så få jævnaldrene. De i alt 41 børn fordeler sig på 10 årgange.

Omvendt har en lokal daginstitution og skole stor værdi for et lokalsamfund, både i forhold til tiltrækning og som kulturbærende institutioner.

Der er på baggrund af Børne- og Familieudvalgets beslutning fra 2020 og de seneste års udvikling behov for en mere permanent stillingtagen.

Forvaltningen kan fortsat pege på de samme tre muligheder som i 2020:

1. Opretholde landsbyordningen som nu, hvilket kræver permanent budgetudvidelse med 1,1 mio. kr. Det er det absolut nødvendige for at dække skolens lektioner og institutionens åbningstid, men løser ikke de skitserede kvalitetsudfordringer

2. Nedlægge Landsbyordningen og flytte eleverne til Nørup-afdelingen og børnehavebørnene til [adresse] i [adresse]. Her vil der være mindreudgift på 1,660 mio. kr./år

3. Flytning af mellemtrinnet til Peter Kristiansen, og samling – også fysisk – af børnehave og indskoling i et ”Børneunivers” på skolens matrikel. Det kræver budgetudvidelse på drift på 0,5 mio. kr. og en anlægsbevilling til at etablere børnehave på skolen.

Vedhæftede notat uddyber modellerne og betragtningerne omkring kvalitet mm.

Forvaltningen anbefaler, at denne sag incl. bilag sendes til høring i Skolebestyrelsen mm., og at den på den baggrund behandles på ny i udvalget.

Børne- og ungedirektøren indstiller, 18. august 2022, pkt. 95:

at udvalget drøfter sagen og sender den til høring i skolebestyrelse mm., hvorefter den behandles i udvalget igen, og

at der i høringsperioden afholdes møde med skolebestyrelsen og et offentligt møde i Vandel.

Beslutning fra Børne- og Familieudvalget, 18. august 2022, pkt. 95:

Godkendt.

Høring:

Sagen har været til høring i skolebestyrelsen.

Forvaltningen har modtaget vedlagte høringsbrev fra skolebestyrelsen. Skolebestyrelsen anbefaler, at der etableres et Børneunivers, og ideelt set at det også omfatter vuggestue. Bestyrelsen er klar over, at der ikke vil være en fysisk samling fra starten af Børneuniverset. Bestyrelsen vurderer at udviklingen de forløbene to år har haft svære betingelser, bl.a. pga. corona, og vurderer samtidigt, at der er et godt grundlag for en god genstart.

Udover høring fra bestyrelsen er der fremsendt en samling fra forskellige holdninger fra personalet.

Endelig er der kommet en tilkendegivelse fra Vandel udviklingsråd. Udviklingsrådet peger på at skolen er afgørende for fællesskabet. Videre er det afgørende, at det er et velfungerende og attraktivt tilbud.

Udviklingsrådet peger på, at der kan komme en positiv udvikling som forstad til Billund by, og at det derfor er et ærgerligt tidspunkt at lukke skolen. Endelig peger udviklingsrådet på, at hvis beslutningen bliver at lukke afdelingen bør besparelsen bruges til at styrke aktiviteter og øgede bosætning i [adresse].

### Klima og resiliensvurdering

Ingen bemærkninger.

### Sagens videre forløb

Sagen skal behandles i Økonomiudvalget og Byrådet.

### Historik

Børne- og ungedirektøren indstiller, 6. oktober 2022, pkt. 113:

at udvalget træffer beslutning om, hvilken model udvalget vil anbefale overfor Byrådet.

Beslutning fra Børne- og Familieudvalget, 6. oktober 2022, pkt. 113:

Børne- og Familieudvalget anbefaler overfor Byrådet, at landsbyordningen i Vandel lukkes fra 1. januar 2023.

Firehøjeskolen samles på en matrikel i Ny Nørup.

Børnehavebørnene tilbydes plads i [adresse], Ny Peter Kristiansen.

Legestuen for Dagplejen forbliver i daginstitutionens bygning indtil videre og om nødvendigt sikres der en løsning for legestuen i [adresse].

Der tages særligt hensyn til skolebefordring i indeværende skoleår.

Klaus Paulsen var fraværende.

Beslutning fra Økonomiudvalget, 24. oktober 2022, pkt. 206:

Indstillingen fra Børne- og Familieudvalget blev anbefalet.

Fraværende:

Jimmy Skov

Joachim Karlsen

### Beslutning

Byrådet godkendte indstillingen fra Børne- og Familieudvalget.

Fraværende: Kristine Johnsen. I stedet mødte Gert Holm.